Anno Domini millesimo ducentesimo septuagesimo statuta sunt haec apud Cistercium in Capitulo generali. 1.  In primis ad honorem Dei et Ordinis commendabilem unitatem statuit et ordinat Capitulum generale quod diffinitioni anno praeterito factae a Capitulo generali de curiositate vestium, quae sic incipit : Honestati et commoditati Ordinis, hoc addatur quod a multitudine et pretiositate vestium ab omnibus summopere caveatur, et quod omnes abbates et monachi cucullis albis utantur in claustris uniformiter de cetero per Ordinem universum. 2.  Item, super excusatione abbatum, qui se excusant per litteras a veniendo ad Capitulum generale, statuit idem Capitulum quod duo abbates in prima sessione Capituli ab abbate Cistercii assignentur, qui omnes litteras excusatorias recipiant, examinent et conscribant in rotulo nomina singulorum cum causis excusatoriis, prout breviter potuerint, et scriptum rotulum Diffinitoribus, cum primo sederint, repraesentent. 3.  Item, diffinitio olim edita a Capitulo generali distinctione decima, capitulo vigesimo, quae sic incipit : Mulieribus omnino, etc. observetur inviolabiliter melius solito per domos Ordinis universi. Diffinitioni vero de esu carnium in abbatiis editae distinctione decima tertia, capitulo tertio, quae sic incipit : Episcopis et aliis, etc. hoc additur quod abbates qui in domibus carnes ministraverint saecularibus vel fecerint ministrari, veniam inde petant in sequenti Capitulo generali ; reliqui vero, tam officiales quam monachi vel conversi, qui carnes saecularibus ministraverint, omni sexta feria sint in pane et aqua usque ad sequens Capitulum generale praeterquam in hospitio pauperum et infirmorum, exceptis personis in abbatiis assidue commorantibus, si eis ab abbate et conventu carnes comedere extra terminos sit indultum. 4.  Item, diffinitionem factam anno praeterito de missis et orationibus iniungendis per annos singulos in domibus Ordinis universi, pro abbatibus et personis Ordinis eo anno defunctis, generale Capitulum revocat in praesenti. 5.  Item, districtius inhibetur a Capitulo generali ne aliqua persona Ordinis ad preces cuiuscumque litteras continentes petitiones historiarum et anniversariorum festorum vel missarum procuret, portet, vel deportari faciat ad Capitulum generale. Qui vero portaverit, vel fecerit deportari, tribus diebus sit in levi culpa uno eorum in pane et aqua. Patres autem abbates inquirant diligenter in visitationibus filiarum, et si invenerint historias, missas, vel anniversaria, seu festa per abbatem procurata a generali Capitulo sine assensu conventuum, huiusmodi missas, historias, anniversaria, seu festa, irritum ducant et inane. 6.  Item, cum sanctissimus pater noster et dominus bonae memoriae Clemens papa IV nobis in scriptis suis reliquerit propter Ordinis honestatem, quod nulli personae nostri Ordinis numquam plus quam duo fercula piscium ministrentur, inhibens, ne quis praesumat de pluribus, si forte fuerit ministratum ; Capitulum generale transgressoribus huius constitutionis tam sanctae quam necessariae cupiens obviare, praecipit quod abbates transgressores huius inhibitionis, tam ministrantes quam praesumentes de huiusmodi ministratis, veniam petant in Capitulo generali, ad praesidentis arbitrium puniendi. Monachi vero qui ministraverint et conversi, pro qualibet transgressione, una die panis et aquae poenitentiam sustineant. 7.  Item, verbum illud quod frequenter in diffinitionibus continetur : Qui fecerit hoc vel illud, ipso facto sciat se depositum, vel sit depositus, taliter modificat et temperat Capitulum generale, quod quilibet abbas pro vero abbate semper ab omnibus habeatur, donec a patre abbate, vel ab eo cui vices suas commiserit seu auctoritate Capituli generalis fuerit depositus nunciatus. Tenebitur autem pater abbas, vel ille cui vices suas commiserit, nunciationem huiusmodi depositionis Capitulo generali per se vel per suas litteras intimare, prout est de depositionibus constitutum. Monachi vero vel conversi qui contra statutum tam necessarium et honestum aliquid fecerint, conspiratorum sententiae subiaceant in instanti. 8.  Item, diffinitioni olim editae de emptione et venditione, distinctione decima secunda capitulo quarto, quae sic incipit : Si in aliqua Ordinis nostri domo vinum, etc. hoc additur quod mulieres et lusores nullatenus admittantur. Transgressores vero diffinitionis tam commodae quam honestae ad domum propriam revocentur, et pro qualibet transgressione tribus diebus poenam sustineant levis culpae, uno eorum in pane et aqua. Nec emat aliqua persona Ordinis vinum, ut carius vendatur, nec praesumat aliqua persona Ordinis domum conducere, et in ipsa faciat vinum vendi, maxime in Parisiensi civitate, in qua fons et excellentia clericalis scientiae residet et regiae potestatis, ne speculum famosi nostri Ordinis in tantorum oculis aliqua macula deformetur. 9.  Quaestionem propositam auribus Capituli generalis, quid importat quando interdicitur gradus altaris ascensio ob causam aliquam ab abbatibus, et in quam poenam incidant transgressores huiusmodi, sic intelligit Capitulum generale quod transgressores huiusmodi qui se divinis ingesserint, suspensionis incurrant sententiam ipso facto. 10.  Item, abbates et monachi tam directi in via quam in grangiis vel cellariis commorantes, observent communia ieiunia prout in nostra regula continetur, nec liceat alicui praelato Ordinis super hoc aliquatenus dispensare, nisi in locis et casibus ab Ordine approbatis. 11.  Item, cum contineatur in Usibus quod paschalis cereus quantitatem trium librarum panis regularis non excedat, sic intelligit Capitulum generale quod idem paschalis cereus quantitatem decem librarum ad pondus Trecense ullatenus non excedat, nec accendantur tortitia vel cerei in elevatione hostiae salutaris, nec plura luminaria circa altaria in solemnitatibus accendantur, nisi secundum quod continetur in diffinitionibus distinctionis primae, capitulo nono, quae sic incipit : Cruces pictas, etc. Abbas vero in cuius domo secus praesumptum fuerit, veniam petat super hoc in Capitulo generali. 12.  Item, volens generale Capitulum periculis debitorum obviare, inhibet omnibus officialibus, monachis vel conversis, ne aliquod mutuum contrahant sive tradant sine abbatis sui licentia speciali. Qui autem contravenerint, proprietariorum et furum poenam et poenitentiam sustinebunt. Nec ponat se aliquis abbas obsidem pro persona aliqua Ordinis nostri, vel etiam saeculari ; quamdiu vero abbas aliquis obses fuerit, non nisi panem et aquam comedat et ieiunet. 13.  Nomina et aetates abbatiarum quae non sunt scripta in tabula Cistercii anno sequenti ad Capitulum generale deferantur, et cantori Cistercii praesententur. 14.  Ad petitionem venerabilium patrum nostrorum et dominorum et Ordinis defensorum domini Ioannis Portuensis et Sanctae Rufinae episcopi cardinalis, et domini Guidonis titulo Sancti Laurentii in Lucina presbyteri cardinalis, districte inhibetur a Capitulo generali, ne aliqua persona Ordinis saecularibus principibus vel dominis de cetero concedatur, praecipue cum multa mala provenire per huiusmodi concessiones dignoscantur. 15.  Item, abbatum de Portugallia, de Gallicia, de Legione, de Navarra et Catalonia volens laboribus et expensis prae locorum distantia parcere generale Capitulum statuit, ut abbates de Portugallia et de Gallicia anno quarto, de Legione et Castella tertio, de Aragonia, Navarra et Catalonia anno secundo ad Capitulum generale venire deinceps teneantur. 16.  Statuit et ordinat Capitulum generale quod diffinitio facta anno praeterito de abbate Sacraecellae, sed neglecta, iterum scribatur, et ab omnibus observetur. Abbas Sacraecellae, qui de causa sibi commissa hoc anno a Capitulo generali neglexit quid inde actum sit praedicto Capitulo nuntiare, prout continentur in distinctione quinta, capitulo vigesimo tertio, viginti diebus sit extra stallum abbatis in choro suo, vel etiam alieno, prout continetur dist. eadem cap. vigesimo circa finem, et super hoc veniam petat sequenti Capitulo generali. Eamdem poenam sustineant de cetero abbates qui, de causis sibi commissis a generali Capitulo, renuntiare neglexerunt quid inde actum sit generali Capitulo proximo subsequenti. 17.  Item, ad petitionem domini Metensis electi inhibetur personis Ordinis universi ne contra Metensem ecclesiam pro magnatibus ministeriales se constituant seu ballivos. 18.  Item, anniversarium reginae Berengariae et quorumdam sibi adiunctorum fiat secundum quod hactenus fieri consuevit. 19.  Item, cupiens Capitulum generale super interdicto domus de Esterbac apponere remedium aliquod et levamen, de Claustro et de Loco Sanctae Mariae abbatibus duxit provide committendum, quod vocatis mercatoribus quibus tenetur solvere domus dicta, inducant eos et provocent amicabiliter, et si de ipsorum processerit voluntate, abbatem et officiales alios in dicta domo instituant, et revocent sententiam interdicti, et de solutione facienda mercatoribus ordinent, si potest fieri, prout commodius viderint expedire. 20.  Item, super causa abbatis de Deloucresse contra abbatem de Croskendene perpetuum silentium imponitur a Capitulo generali, partibus inhibendo ne pars altera parti alteri ob dictam causam petere possit aliquid nec quicquam reddere teneatur. 21.  Item, super debito quo tenetur domus Clariloci abbati Villarii prope Metin et super fideiussione abbatum Belli prati et de Bethania qui se fideiussores pro dicto debito statuerunt, de Novo castro et de Starcibernensi abbatibus committitur in plenaria Ordinis potestate, qui sine strepitu debitorem vel fideiussores compellant ad dicti debiti solutionem plenariam faciendam. 22.  Item, unionem factam de abbatia Sancti Salvatoris et de Oliva anno praeterito per generale Capitulum approbatam, sic intelligi vult idem Capitulum generale, quod in loco Sancti Salvatoris divina continue celebrentur propter sepulturam nobilium et aliorum Christi fidelium, quorum corpora in dicti loci cimeterio sunt sepulta, et sit membrum proprium de Oliva. 23.  Item, abbati et conventui Francarum Vallium indulgetur a Capitulo generali, propter intemperiem aeris et alia multa incommoda quae in dicta domo aestivo tempore noscuntur personis ibi habitantibus imminere, quod liceat eisdem de cetero a kalendis maii usque ad kalendas octobris in grangia sua de Campaniolis habitare et ordinem in omnibus sicut in domo Francarum Vallium observare, maxime cum in dicta grangia iam sit ecclesia et cimeterium ab antiquo, proviso ut, quamdiu conventus in dicta grangia residebit, domus Francarum Vallium sub honesta custodia teneatur ; a kalendis autem octobris usque ad kalendas maii subsequentes conventus ad domum propriam redeat et moretur. 24.  Item, processus seu promissum factum a fratre Ulrico quondam abbate de Aurora monialibus Fontis Sanctae Mariae, tunc filiabus suis, de separatione ipsarum ab Ordinis unitate occasione papalium litterarum, generale Capitulum denuntiat irritum et inane. Sententias vero depositionis et excommunicationis ab eodem abbate latas postea in abbatissam et alias officiales propter ipsarum inobedientiam, contumaciam et rebellionem, idem generale Capitulum approbat et confirmat ; electionem et institutionem abbatissae subsequentis per abbatem de Aurora qui nunc est, similiter confirmando. Committitur autem dictum negotium de Lucelay et de Altochristo abbatibus in plenaria Ordinis potestate auctoritate Capituli generalis qui tam abbatissam depositam quam sibi complices benigne recipiant in dicta domo si redire voluerint ad Ordinis unitatem, et absolvant eas a sententia excommunicationis ; si vero obedire noluerint, in ipsas animadvertant secundum statuta Ordinis auctoritate dicti Capituli invocantes auxilium et patrocinium tam episcoporum quam et saecularium dominorum, et scribatur super hoc a Capitulo Constantiensi et Lausaniensi episcopis, et domino comiti in cuius dominio dictum monasterium est fundatum. 25.  Item, patri abbati de Ebrebach committitur auctoritate Capituli generalis ut diligenter inquirat de incarceratione conversi qui abbatem proprium interfecit, et detineri eum faciat secundum quod viderit expedire, et si abbas de Ebrebach viginti conversos recepit, prout eidem fuit a Capitulo generali imperatum, ulterius in dicta domo, nisi de speciali licentia generalis Capituli, conversos recipere non permittat. 26.  Item, gratiae factae domino Cistercii de retinendis viginti abbatibus a Capitulo generali, idem dominus Cistercii renuntiat spontanea et libera voluntate. 27.  De abbate Vallis clarae qui in conventu abbatum verba contumeliosa et iracundiae publice protulit contra dominum Cistercii venerabilem patrem nostrum, praecipit Capitulum generale quod ipse quadraginta diebus sit extra stallum abbatis, sex diebus in levi culpa, duobus eorum in pane et aqua, et hac feria tertia in Cistercio maneat extra stallum abbatis, et poenitentiam incipiat levis culpae. 28.  Item, determinatio causae quae hactenus vertebatur inter abbatem de Bodelo et abbatissam de Boscho, de Claravalle et de Capella abbatibus committitur in plenaria Ordinis potestate pace vel iudicio terminanda, et faciant de dicta causa quod eis rationabiliter videbitur expedire, ita quod dictae causae mentio de cetero non tinniat auribus generalis Capituli, compellendo partes auctoritate dicta Capituli ad latas sententias iudicii seu pacis immobiliter observandas. 29.  Cum rumor validus propulsaverit aures Capituli generalis de quibusdam abbatibus Hyberniae qui, tam hoc anno quam annis aliis quibus venire debuerant ad generale Capitulum, non venerunt, patribus abbatibus committitur a Capitulo generali et iniungitur in virtute obedientiae quod ipsi diligenter inquirant de clamore huiusmodi, et eos quos reos invenerint, puniant in instanti secundum statutum Capituli generalis. Illos vero, qui noviter sunt creati, venire faciant ad istud sequens generale Capitulum, omnis excusationis taedio propulsato. De abbate vero de Sada, qui dicitur per viginti annos a generali Capitulo remansisse, patri suo abbati Mellifontis committitur, quod si hoc verum invenerit, ipsum in instanti deponere non omittat, et annis incorporationis dictae domus et dies sequenti anno ad generale Capitulum deferatur, et in tabula cum abbatiis reliquis annotetur. Abbas de Kyrie eleyson hoc ei denuntiet. 30.  Abbas Fossae novae qui abbatiam Insulae Pontianae temeritate propria invasit, et ibidem, spreto iure nostri Ordinis, visitavit, deponitur in instanti. Abbas vero Insulae Pontianae qui dictum abbatem ad dictam domum adduxit et ipsum pro visitatore recepit, licet iam sit depositus, ultimus tamen erit omnium et ineligibilis permanebit, nisi cum eo super hoc a generali Capitulo dispensetur. Abbas de Palaceolis hoc ei denuntiet. 31.  Cum clamor insuetus auribus insonuerit Capituli generalis de uno membro nobili Ordinis videlicet de domo Prulliaci, de qua nescitur quomodo vel per cuius incuriam, negligentiam seu insipientiam corruerit, et ad tantam pervenerit paupertatem, de Cistercio, de Pontiniaco et de Maceriis abbatibus committitur a Capitulo generali ut ad dictam domum Prulliaci personaliter accedentes in plenitudine potestatis, tam in capite quam in membris diligenter inquirant per cuius negligentiam vel defectum acciderit, et sive per depositionem abbatis vel officialium, per eiectionem vel per conventus dispersionem succurrant domui et faciant quod viderint expedire, non expectata ulterius licentia Capituli generalis, etc., et quid inde, etc. 32.  Item, super iniuria facta monacho de Insula Pontiana, et super iniuriis illatis tam abbati quam monachis et conversis Sancti Anastasii et etiam Fossae novae, de Casteneola et de Monte Amiato abbatibus committitur auctoritate Capituli generalis, ut ad locum personaliter accedentes inquisitione habita diligenti faciant emendari hinc inde prout viderint expedire. 33.  Abbatibus Daniae praecipitur a Capitulo generali quod sententias latas a venerabili patre et domino Guidone tituli Sancti Laurentii in Lucina presbytero cardinali, Apostolicae Sedis legato, conservent per omnia, salvo iure privilegiorum et indulgentiarum nobis a Sede Apostolica concessorum. Abbas de Esrom hoc eis denuntiet. 34.  Super inquisitione facta super abbatem Vallis Beatae Mariae, cum [abbas] Curiae Dei reprehensibilis in aliquibus sit repertus, statuitur ut idem abbas viginti diebus sit extra stallum abbatis in choro proprio vel alieno. 35.  Querela quae inter abbatem et conventum Fossae novae, et abbatem et conventum Casemarii vertitur, de consensu partium de Sancto Galgano et de Sancto Martino abbatibus committitur auctoritate Capituli generalis in plenaria Ordinis potestate, qui, processu priorum iudicum diligenter examinato, finaliter hoc anno terminent dictam causam, facientes quae decreverint auctoritate praedicta a partibus irrefragabiliter observari. 36.  Querela abbatis de Sancto Prudentio contra abbatissam de Hers, de Berola et de Yrantio committitur abbatibus in plenaria Ordinis potestate, etc. 37.  Iudicibus datis a Capitulo super querela abbatis de Deloucresse contra abbatem de Wlter praecipitur ut sententiam latam faciant firmiter observari. 38.  Querela abbatis de Rubeto contra fratrem Garsilium monachum de Berdonis, antecessorem suum, qui dictam domum de Rubeto graviter dicitur obligasse, de Florano et de Feseya abbatibus committitur auctoritate Capituli generalis, ut dictum monachum ad domum de Rubeto vocent, et inquirant qualiter dicta domus obligata fuerit, et tractent cum praefato qualiter ipsa domus ab onere debitorum possit liberari. 39.  Querela Iacobi de Bestet civis Metensis contra abbates de Bello prato et de Claro loco, de Villario et de Loco crescente abbatibus committitur in plenaria Ordinis potestate, etc. 40.  Querela Godefridi dicti de Hambruel contra abbatem Vallis Sancti Lamberti Leodiensis dioecesis, qui confessus est coram Diffinitoribus quod XIX testes et IV sententias habuit contra se, sic diffinitur ut de cetero nec vexet iudices a Capitulo sibi traditos, nec de cetero pro hac causa adiiciat reverti ad Capitulum generale. 41.  Querela Valteri dicti Beket et Ioannis socii sui contra abbates de Dundrenay et de Parco Lude, de Fontanis et Rievallis abbatibus committitur, etc., ut supra. 42.  Querela abbatis de Monte ramoso contra abbatem Vallis Paradisi, de Morelole et de Spina abbatibus committitur, etc., ut supra. 43.  Querela abbatis de Alcubacia contra abbatem de Sazeda, de Oia et de Melone abbatibus committitur, etc. 44.  Querela abbatis de Stanleia contra abbatem de Burdelee et Flaxeiae, de Vardona et de Carreria abbatibus committitur, etc. 45.  Item, cum super depositionibus abbatum de Mataplana, de Palatiolis et de Rivo sicco, quos pater abbas Vallis bonae iniuste deposuisse dicitur a plurimis abbatibus Hyspaniae, clamosa facta fuit insinuatio, de Sacramoenia et de Buxeto abbatibus praecipitur auctoritate Capituli generalis, ut ad dicta monasteria personaliter accedentes, causas depositionis et modos processus in depositionibus abbatum valde praecipites, etiam personarum eiectionibus, diligenter inquirant, et anno sequenti referant Capitulo generali. 46.  Depositio seu cessio abbatis de Burdelle facta vel inducta per abbatem de Grade, de Neth et de Dora abbatibus committitur, etc., ut supra. 47.  Abbas de Favali qui abbatem de Cliento, filium Claraevallis, iniuste deposuit nec depositionis processum modo debito generali Capitulo renuntians, sicut in processu depositionis qualicumque per Diffinitores diligenter examinato, patuit quod erratum est in modo et in ordine depositionis, et iniuste deponens merito talionem recipere mereatur, deponitur in instanti. Abbas vero de Cliento iniuste depositus, eo amoto qui sibi successerat, in locum suum restituatur auctoritate Capituli generalis, nec abbati de Favali deposito in Cliento liceat profiteri. Abbas de Monte acuto restitutionis huius sit exsecutor. 48.  Abbas de Busfestia qui latam a iudicibus datis a generali Capitulo sententiam contemnere non erubuit, quadraginta diebus pro contemptu sit extra stallum abbatis in domo propria vel aliena, et nihilominus ipsi iudices usque ad condignam satisfactionem in ipsum auctoritate Capituli generalis animadvertere non omittant. 49.  Item, praecipitur abbati Miraevallis auctoritate Capituli generalis, ut sententiae latae in ipsum a iudicibus datis a Capitulo generali parere non omittat, alioquin quamdiu parere contempserit stallum abbatis ubicumque fuerit, intrare non praesumat. 50.  Petitio venerabilis patris et domini Dei gratia Pragensis episcopi de duabus missis de cetero celebrandis in domibus nostri Ordinis in festo beatae Katharinae, virginis et martyris, per suam dioecesim, exauditur. 51.  Petitio abbatis Vallis Sancti Lamberti, qui petit fieri festum sancti Servatii cum XII lectionibus et duabus missis in domo propria, exauditur. 52.  Petitio regis Navarrae de tribus missis *quotidianis* pro ipso celebrandis in Claravalle exauditur. 53.  Petitio abbatis Sanctae Coronae, qui petit fieri festum Sanctae Coronae in domo propria, exauditur. 54.  Petitio abbatum de Frisia de faciendo festo Sanctae Coronae in Frisia, et una missa de Sancta Cruce pro peregrinis Terrae Sanctae in qualibet abbatia Ordinis in Frisia, exauditur. 55.  Petitio abbatis de Delacresse de faciendo festo sancti Eduardi in domo propria exauditur, si de conventus processerit voluntate. 56.  Petitio abbatis de Crista, qui pro domino rege Navarrae quotidianam ad vitam suam petit missam de Beata Virgine, et post eius obitum pro defunctis in domo propria, exauditur. 57.  Petitio abbatis de Pratea, qui petit unam missam de Spiritu Sancto pro domino Castri Radulphi ad vitam suam et post eius obitum pro defunctis, exauditur. 58.  Petitio abbatis de Aceyo, qui petit fieri anniversarium pro domina de Pesmes iam defuncta, in domo propria, exauditur. 59.  Petitio abbatis de Charmeia, qui petit pro domino rege Navarrae unam missam quotidianam in domo propria, exauditur. 60.  Petitio abbatis Dulcis Vallis, qui petit pro domino rege Navarrae unam missam quotidianam de Beata Virgine in domo propria, exauditur. 61.  Petitio abbatum Santonensis dioecesis, de faciendo festo beati Eutropii in abbatiis propriis cum XII lectionibus, exauditur. 62.  Petitio abbatis Sancti Anastasii, qui petit deinceps recipi novitios in Narrabona filia propter raritatem monachorum, exauditur. 63.  Petitio episcopi Lactorensis de habendo secum uno converso de Flarano, dummodo honestis occupetur officiis, exauditur. 64.  Petitio abbatis de Stanleia in Ardena, de faciendo anniversario Henrici dicti Pipar in domo propria, exauditur. 65.  Petitio abbatis Bonae cumbae, de faciendo anniversario pro Willelmo de Cadulam in domo propria, exauditur. 66.  Petitio abbatis Aquae bellae, de faciendo anniversario pro Ademaro de Pictavia in domo propria, exauditur. 67.  Ad petitionem reverendorum patrum domini Portuensis et domini Guidonis cardinalium indulgetur abbati Vallis salutis ut semel remaneat a Capitulo generali. Hoc idem de Sancto Thoma iuxta Venetiam, de Flureia, de Valle viridi, de Scala Dei, de Bella landa, de Florano et de Petra abbatibus indulgetur. 68.  Item, de Sebedone et de Ruffort abbatibus indulgetur ut semel ea vice, qua venire tenentur ad Capitulum, semel remaneant auctoritate Capituli generalis. 69.  Inspectio abbatiae Vallis Sanctae Mariae monialium quam petit incorporari Ordini rex Bohemiae, de Gradis et de Sara abbatibus committitur auctoritate Capituli generalis, ut ad loca personaliter accedentes, possessiones et proventus ipsius monasterii, si sufficerint, inspiciant, et dictante conscientia ipsam incorporent, si viderint expedire, non expectata ulterius licentia Capituli generalis, et sit filia de Villagrade. Abbas de Cedeliz hoc eis denuntiet. 70.  Inspectio loci in quo intendit fundare abbatiam monachorum comes Palatinus, de Bocham et de Archis abbatibus committitur auctoritate Capituli generalis, qui ad locum personaliter accedentes, pensatis omnibus quae secundum Deum et Ordinem sunt pensanda, illuc conventum introducant, si viderint expedire, non expectata ulterius licentia Capituli generalis, et sit filia de Pelis. 71.  Inspectio loci in quo intendit fundare abbatiam monachorum relicta domini Ioannis de Bailos, de Furnesio et de Rievalle abbatibus committitur auctoritate Capituli generalis, ut ad locum, etc., ut supra. 72.  Inspectio loci in quo intendit fundare abbatiam monachorum Ottho comes de Orelemunde, de Walvase et de Brunebal abbatibus committitur, etc. 73.  Inspectio abbatiae ad quam transferri petit conventum Vallis Sanctae Mariae dominus archiepiscopus Bremensis, de Veteri Monte et de Valle abbatibus committitur, etc., ut supra. 74.  Item, super negotio domus Calatraviae scribatur illustri regi Hispaniae, et magistro Calatraviae, et dictet abbas Morimundi litteram super negotio praedicto. 75.  Ad petitionem illustris reginae Franciae pro illustrissimo domino Ludovico rege Franciae marito eius, et pro ipsa domina regina et liberis eorum, et pro illustribus rege Navarrae, rege Angliae, rege Arragonum, et omnibus aliis nobilibus et vasallis, et aliis cruce signatis, qui corpora sua exposuerunt periculis et laboribus pro liberatione Terrae quam Iesus Christus proprio sanguine consecravit, statuit et ordinat Capitulum generale quod prima die mensis cuiuslibet fiat processio finito capitulo ad ecclesiam a conventu, decantando Responsorium *Aspice Domine*, stando ante maius altare cum versu et repetitione, et dicatur ab eo qui conventum tenuerit versus *Exurgat Deus*, collecta *Ineffabilem*, et per totum regnum Franciae dicatur collecta : *famulum tuum regem nostrum*, etc. Orationes vero : *Deus venerunt* in missa, VII psalmi cum processione et litania sexta feria, et *Salve Regina* post Completorium ab omnibus, tam in choro quam exterius, continuentur usque ad sequens Capitulum generale. Si vero prima dies mensis sexta feria evenerit, vel festum in quo fit sermo in capitulo, dicta processio die sequenti fiat, eo modo quo superius est notatum. 76.  Item, pro domina Isabella sorore illustris regis Franciae iam defuncta, ab universis personis Ordinis plenarium servitium persolvatur, et fiat de cetero eius anniversarium solemniter in conventu per universum Ordinem VII° kalendas martii, sicut eidem dominae olim promissum fuit per litteras Capituli generalis. 